Зэныбжьэгъугъэм и пшыхь
«Кавказым — мамырыгъэ» XVI дунейпсо фестивалым хыхьэу, Къэрал киноконцерт гъэлъэгъуапIэм (Налшык къалэ) щекIуэкIащ Хетагуров Коста и цIэр зезыхьэ къэрал саугъэтым и лауреат, «100 грантов Президента РФ» саугъэтыр зыхуагъэфэща «Алания» къэрал камернэ хорым и концертыр. Гупым я художественнэ унафэщIыр УФ-м щIыхь зиIэ и артисткэ, къэралым гъуазджэхэмкIэ щIыхь зиIэ и лэжьакIуэ Кокойти-Ходовэ Агундэщ.
Хорым игъэзэщIащ Пресли Элвис, Синатрэ Фрэнк, Симон Африк, Азнавур Шарль, Брэкстон Тони сымэ я репертуарым щыщхэр, нэгъуэщI джаз лэжьыгъэ цIэрыIуэ куэди.
Концертым еплъахэр куэдрэ зэбгрымыкIыжу зэхэтащ, ягу дыхьа артистхэм яхуэупсащ удз гъэгъахэмрэ саугъэтхэмкIэ. Псалъэ гуапэхэмкIэ хорым захуигъэзащ Хэку зауэшхуэм и ветеран Абдуллаев Мустэфа. «Урысей Ипщэм и артист нэхъ телъыджэхэм ящыщхэр ди нэкIэ фызэрытлъэгъуам дыщогуфIыкI», — жиIащ абы.
Гу зылъытапхъэ: «Алания» камернэ хорым и тхыдэр 1981 гъэм и щIышылэм къыщожьэ. Гупым къохъулIэ урыс лъэпкъ хоровой музыкэр, апхуэдэуи абы утыку кърехьэ Кавказым и композиторхэм я лэжьыгъэхэр, лъэпкъ уэрэд зэхуэмыдэ куэд. «Алания»-м зыкъыщигъэлъэгъуащ ди къэралым и филармоние пэш нэхъыфI дыдэхэм, къинэмыщIауэ, ар щыIащ Австрием, Тыркум, Инджылызым, Германием, Швецием, Бельгием, Югославием. 1998 гъэм и жэпуэгъуэ мазэм хорым и концертхэр щитащ Португалием. КъыкIэлъыкIуэ илъэсым «Алания»-р хэтащ Градо (Италие) щекIуэкIа 1 дунейпсо зэхьэзэхуэ-фестивалым икIи япэ увыпIэмрэ Дыщэ кубокымрэ зыIэригъэхьащ. 2000 гъэм и бадзэуэгъуэ мазэри купщIафIэ хъуащ ансамблым дежкIэ. Линц (Австрие) къалэ щызэхэта «Олимпиада-2000» хоровой фестивалым гупым и зэфIэкIым папщIэ дыжьын медалитI къыщыхуагъэфэщащ.
ГЕРАСИМОВЭ Риммэ.
